FI Euroopan unionin virallinen lehti C 267/50

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2007/C 267/17)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla (1). Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MAZAPÁN DE TOLEDO”

EY-asiakirjan N:o: ES/PGI/005/0291/14.05.2003

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación Osoite: Paseo de la Infanta Isabel, no 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaproagro@mapya.es

2. Hakijaryhmittymä:

Nimi: Consejo Regulador de la Indicación Geográfica Protegida Mazapán de Toledo Osoite: Paseo de Recaredo, no 1 E-45002 Toledo Puhelin: (34) 925 22 87 10 Faksi: (34) 925 21 18 12 Sähköposti: — Kokoonpano: Tuottaja/jalostaja ( X ) muu ( )

3. Tuotelaji:

Luokka 2.4: Leipomo-, konditoria-, makeis- ja keksituotteet

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Tuotteen nimi: ”Mazapán de Toledo”

4.2. Kuvaus: Nimitys ”Mazapán de Toledo” annetaan kypsentämättömistä, kuorituista ja jauhetuista manteleista sekä sokerista tai eri sokereista sekoitetulle hienolle ja tiiviille massalle.

Mantelit ovat tärkein aines mazapán de Toledo –marsipaanissa, ja niitä on oltava kokonaispainosta suurin osa tai vähintään suhteessa 1:1 eli 50 prosenttia. Mazapán de Toledon valmistuksessa käytetään makeita manteleita, jotka on kuorittu ja joiden vähimmäisrasvapitoisuus on 50 prosenttia. Mazapán de Toledon vähimmäisrasvapitoisuus on 26 prosenttia, joka saadaan, kun vaadittu mantelin vähimmäispitoisuus ja manteleiden vähimmäisrasvapitoisuus saavutetaan.

Aistinvaraisten ominaisuuksien tarkastelu tehdään mazapán de Toledon arviointimenettelyn mukaisesti. Se perustuu kahteen keskeiseen tekijään:

Haju- ja makuaistimus: arviointiin käytetään haju- ja makuaistia, ja sen osuus on 66,5 prosenttia kokonaispisteistä.

Rakenne: muiden suun aistimusten osuus on 33,5 prosenttia pisteistä.

Suojatun maantieteellisen merkinnän mazapán de Toledo nojalla myytävien tuotteiden on saatava vähintään 48 pistettä, eikä yksikään niistä parametreista, jotka muodostavat arvioinnin eri osat, saa saada arvosanaa ”puutteellinen” tai ”hylättävä”.

4.3. Maantieteellinen alue: Toledon maakunta.

4.4. Alkuperätodisteet: Nimikkeen ”mazapán” — marsipaani — todennäköisin alkuperä on al-Andalusissa rotujen ja kulttuurien rinnakkainelon kaudella, joka oli Iberian niemimaan keski- ja eteläosissa keskiajalla, puhuttu arabian kieli.

Arabivallan päätyttyä kyseisen marsipaanin valmistus jatkui Toledon kaupungissa sekä luostareissa että muualla. Paikallisesti ja maakunnassakin kondiittorit ovat jatkaneet marsipaanin valmistamista käsityönä noista ajoista alkaen keskeytyksettä. Näin on kertynyt merkittävä taito ja kokemus.

Jotta mazapán de Toledon aitous voidaan taata kuluttajille, vaaditaan, että suojatulla maantieteellisellä merkinnällä varustettujen tuotteiden valmistajat ovat asettautuneet Toledon maakuntaan. Tuotteiden valvonnasta vastaa valvontajärjestelmään kuuluva tuotteen tarkastuslaitos.

4.5. Valmistusmenetelmä:

— Seos, jossa on kuorittuja raakoja manteleita, jotka on kostutettu sokerilla tai eri sokereilla.

— Mazapán de Toledon valmistuksessa käytetään makeita manteleita, jotka on kuorittu ja joiden vähimmäisrasvapitoisuus on 50 prosenttia. Siinä voidaan käyttää juurikas- tai ruokosokeria, hunajaa, glukoosia, sakkarooseja tai muita luonnollisia sokereita.

— Jauhaminen, massan valmistus ja pakkaaminen.

4.6. Yhteys maantieteelliseen alkuperään: Vaikka sokeri yleistyikin koko Euroopassa vasta 1500-luvulla, kun sitä alettiin tuoda suurin määrinä Amerikasta, sokeria käytettiin paljon al-Andalusissa ja Sisiliassa, josta sitä toivat kastilialaiset, katalonialaiset, portugalilaiset ja italialaiset. Sokeri kilpaili hunajan kanssa ja jopa korvasi sen useiden erityyppisten maukkaiden jälkiruokien ja juomien valmistuksessa.

Sokeriin lisättiin kuivia hedelmiä, erityisesti mantelia ja seoksesta saatiin tyypillisen itämaisia konditoriatuotteita, joita valmistetaan edelleen, kuten mazapán de Toledo, turrones, mantelimassa, empiñonadas (sokerista ja pinjansiemenistä valmistettuja tuotteita) ja almendras garrapiñadas (sokeriliemessä kuorrutetut mantelit). Lisäksi on lukematon määrä perinteisiä makeisia, joiden valmistustapa pidetään usein tiukasti salaisuutena mutta joiden nimet paljastavat niiden arabialaisen alkuperän. Tämä pätee mm. tuotteisiin alajú de Cuenca ja alfajor andaluz (”täytetty”, arabiaksi alhashu).

Toledossa makeistuotannosta on tullut korkeatasoista ja kehittynyttä taidetta, jota leimaavat hienostuneisuus, sopusuhtaisuus ja onnistuneet yhdistelmät. Tähän on vaikuttanut arabialainen ja heprealainen perintö ja nunnaluostareiden osaaminen sekä makeisten valmistajien huolellisuus. Toledolaisista makeisista tuli erittäin arvostettuja ja maineikkaita, ja ne ovat epäilemättä kaupungin tärkein kulinaarinen erikoisuus. Yusten luostariin vetäytynyt Kaarle V ja myöhemmin hänen poikansa Filip II tilasivat Toledossa valmistettua marsipaania ja muita makeisia. On yleisesti tunnustettua, että toledolaiset makeiset olivat tuohon aikaan Euroopan parhaita, niiden monipuolisuuden, persoonallisuuden ja hienostuneisuuden vuoksi. Reseptien määrä on loputon.

Ensimmäinen marsipaaniresepti on löydetty Ruperto de Nola –nimisen kokin keittokirjasta Libro de guisados, manjares y potajes, jonka ensimmäinen espanjankielinen painos tehtiin Toledossa vuonna 1525, keisari Kaarle V:n vierailun yhteydessä.

Vuonna 1615 annetulla kuningas Filip III:n määräyksellä annettiin Toledon kondiittorikillan asetus, jonka 10 kohdassa viitataan marsipaanin valmistukseen seuraavasti: ”marsipaanin valmistuksessa on käytettävä yksinomaan Valencian manteleita ja valkoista sokeria. Joka toisin toimii, tuomittakoon tuhannen maravedín sakkoihin.”

On myös useita historiallisia ja kirjallisia teoksia sekä sanomalehtikirjoituksia, joissa osoitetaan, että marsipaania on valmistettu perinteisesti, uskollisesti ja keskeytyksettä Toledon maakunnan eri paikkakunnilla.

Mazapán de Toledo –nimityksen maineesta kertovat lukuisat historialliset ja kirjalliset teokset sekä sanomalehtikirjoitukset, joissa tämän makeisen mainitseminen kytkeytyy aina kyseisen maakunnan nimeen.

Ramón de Mesonero Romanos (1803-1882): Kirjailija mainitsee marsipaanin teoksessaan Escenas matritenses ja kuvaa sitä ”ihmeelliseksi tuotteeksi”. ”Mitä voisin lahjoittaa ensirakkaudelleni? Jotain, jossa yhdistyvät upealla tavalla herkkyys ja hienostunut maku? Mazapán de Toledo –rasian, huudahdin innoissani ja asetin sen pöydälle”.

Concepción Arenal (1820-1923) omisti yhden runoistaan joulunajan lahjoille:”Kunnioituksensa osoituksena Valencia ja Murcia tarjoavat sitruunoita, kärryittäin appelsiineja ja taateleita ja granaattiomenoita, tuoreita rypäleitä sekä kuivattuja viikunoita. Alicante ja Jijona lähettävät kovaa ja pehmeää turrónia, jotka kalpenevat Toledon marsipaanin rinnalla. Málagasta tulevat rusinat”.

Leopoldo Alas Ureña (Clarín) (1852–1901): Romaanistaan La Regenta tunnettu kirjailija laati Museum-lehteen artikkelin, jossa hän kommentoi Emilia Pardo Bazánin teoksia: ”Näiden kahden rakkaudesta tulee lukijalle samanlainen tunne kuin jos söisi koko päivän kuivia makeita enkelinhiuksia tai laatikolta maistuvaa Toledon marsipaania tai vanhaa sokerikakkua …”.

Enrique Gaspar (1842–1902): Operetti La tribu Salvaje, joka sai ensi-iltansa 23. toukokuuta 1901. Tapahtumat sijoittuvat luokkaan, jossa lapset ”laulavat” kertotaulua ja opettaja päättää kerrata Iberian niemimaan maantietoa politiikan, luonnonolojen, teollisuuden ja maatalouden osalta, jolloin lapset yhdistävät kunkin kaupungin sen tunnetuimpaan tuotteeseen: ”Gijónissa on siideriä, Toledossa marsipaania”.

Benito Pérez Galdos (1843–1920) vietti pitkiä aikoja Toledossa, johon osa hänen romaaneistaan sijoittuu. Romaanissa El audaz on kaksi mainintaa Toledon marsipaanista. Samoin romaanissa Fortunata y Jacinta on useita viittauksia Toledon marsipaaniin. Nämä liittyvät kaikissa tapauksissa jouluvalmisteluihin. Toledon marsipaanin nykyinen tunnettuus ja maine näkyy lukuisissa juhlissa sekä viittauksissa eri viestintävälineissä, gastronomisissa opaskirjoissa ja tunnetuissa ravintoloissa. Toledon marsipaaniin on liitetty mm. seuraavat kuvaukset: hieno, klassinen, tyypillinen, erittäin kuuluisa, maankuulu ja tärkein gastronominen erikoisuus. Tunnetuimpien toledolaisten kondiittoreiden näyteikkunoissa on perinteisesti marsipaanista valmistettuja erittäin mutkikkaita uskonnollisia, heraldisia tai arkielämän aiheita hyödyntäviä somistuksia. Näistä esimerkkinä on oheinen valokuva Toledon Santo Tomé -kadun eräästä näyteikkunasta, jossa on äärimmäisen tarkka marsipaanista valmistettu Toledon katedraalin Puerta de los Leones -fasadin jäljitelmä.

Myös Toledon maakunnan muilla paikkakunnilla, joissa on marsipaanitehtaita, on marsipaaniin liittyviä juhlia ja perinteitä, sillä alkuperäinen resepti ja käsityöläismestarien osaaminen on jo vuosisatoja sitten levinnyt keisarillisen kaupungin muurien ulkopuolelle. Marsipaanin valmistus on perinteistä seuraavissa paikoissa: Sonseca, Gálvez, Consuegra, Fuensalida, Polán, sekä myös muissa kylissä.

Maineikkaista gastronomisista oppaista löytyvät seuraavat viittaukset:

Michelin-opas: ”Toledon tärkein gastronominen erikoisuus on ilman muuta maankuulu mazapán de Toledo, jota valmistetaan manteleista ja sokerista.”

Campsa-opas: ”Toledossa on merkittävä museotarjonta ja kuuluisien marsipaanien lisäksi upea gastronomia, johon kannattaa tutustua.”

Marsipaania löytyy Toledon tunnetuimpien ravintoloiden — kuten Casa Aurelio, Venta de Aires, Adolfo ja La Catedral — jälkiruokalistoilta, ja eräässä niistä suositellaankin jälkiruoaksi herkullista Toledon marsipaania.

4.7. Tarkastuslaitos:

Nimi: Servicios de Inspección y Certificación, S.L. Osoite: C/ Ciudad, no 13-1o E-45001 Toledo Puhelin: (34) 925 28 51 39 Faksi: (34) 925 28 51 39 Sähköposti: —

Tarkastuslaitos Servicios de Inspección y Certificación, S.L. täyttää sertifiointielimenä standardin EN 45011 vaatimukset.

4.8. Merkintä: Tuotteen mazapán de Toledo päällysmerkinnöissä on oltava maininta ”INDICACIÓN GEOGRÁFICA PROTEGIDA MAZAPÁN DE TOLEDO” (suojattu maantieteellinen merkintä Mazapán de Toledo) ja tunnus, joka ilmaisee, että tarkastuslaitos on kyseisen tuotteen sertifiointielin.

Tuotteet, joiden valmistukseen käytetään raaka-aineena Mazapán de Toledo -marsipaania, voidaan toimittaa kuluttajille pakkauksissa, joissa on maininta ”Elaborado con Indicación Geográfica Protegida Mazapán de Toledo” (valmistettu suojatun maantieteellisen merkinnän saaneesta Mazapán de Toledo –marsipaanista), vaikka pakkauksessa ei olekaan yhteisön tunnusta, edellyttäen, että:

suojatun maantieteellisen merkinnän saanut Mazapán de Toledo on ainoa marsipaani, jota on käytetty kyseisen tuotteen valmistukseen, ja

merkinnän ”Elaborado con Indicación Geográfica Protegida Mazapán de Toledo” käyttäjillä on siihen lupa.

Suojatun maantieteellisen merkinnän Mazapán de Toledo sääntelyneuvosto, joka on kirjattu suojatun maantieteellisen merkinnän Mazapán de Toledo rekisteriin teollis- ja tekijänoikeuden käyttäjäksi, myöntää tässä tapauksessa luvan käyttää merkintää ”Elaborado con Indicación Geográfica Protegida Mazapán de Toledo” jalostetuissa tuotteissa.

Suojatun maantieteellisen merkinnän Mazapán de Toledo sääntelyneuvosto kirjaa käyttäjät, jotka ovat saaneet luvan käyttää merkintää ”Elaborado con Indicación Geográfica Protegida Mazapán de Toledo”, asianmukaisiin rekistereihin ja valvoo suojatun nimityksen asianmukaista käyttöä.

(1) EUVL L 93, 31.3.2006, s. 12.